KÖRNYEZETÜNK VÉDELME KÖZÖS FELADATUNK
„Ezt a világot nem őseinktől örököltük, hanem utódainktól kaptuk kölcsön.”
A Láng Művelődési Központ elkötelezett a fenntartható fejlődés iránt. Lehetőségeinkhez mérten mindennapi életünk során igyekszünk odafigyelni a környezetünk védelmére.
"KÖRNYEZETBARÁTABB IRODA 2016" PROJEKT
A papír olyan természetes eredetű anyag, amely viszonylag gyorsan lebomlik, ezért környezetbarátnak tekinthető. A papírgyártás során azonban jelentős a vízszennyezés és az energiafelhasználás, alapanyagához sok fát kell kivágni, ezért előállítása révén a környezetet terheljük. 1 tonna papír előállításához akár 3,5 tonna fa is szükséges lehet. A fa papírrá alakítása a fa kérgének lehántolásával kezdődik. Ezt követően a letisztított fát feldarabolják, majd vegyszerek vagy gépi darálók segítségével kiválasztják a cellulóz rostokat. Ezzel a folyamattal sűrű pép keletkezik, melyet többszöri öblítéssel és mosással tisztítanak. Itt sajnos gyakran használnak mérgező klórt, hogy a papírt fehérítsék. Ezt követően a pépből kirázzák a vizet és a pép széles papírlappá áll össze. A pépesítéstől függően különböző papírtípusok előállítása lehetséges. Vegyszeres pépesítés az erős papír előállítására alkalmas, mint például az írólap, az élelmiszeres zacskó vagy a hullámkarton doboz. Ez az eljárás nem gazdaságos, mivel a fának csak egy részéből lesz papír. A gyártási folyamat „iszapos” hulladékát (mely nagy mennyiségben tartalmaz még vegyszerrel kevert fát) általában elégetik. A másik eljárás a gépi pépesítés, aminek energiaigénye ugyan közel dupla, de a fafelhasználás aránya közel 95%-os. Ezzel az eljárással viszont csak gyengébb minőségű (pl. újság) papír keletkezik. Mindkét említett eljárás folytán a környezeti károk jelentősek. A papírgyártás folyamán létrejött környezetterhelés az egyik legszembetűnőbb jelensége az erdők fáinak fogyatkozása és az erdők állapotának romlása. Az erdők fogyatkozása világszerte évről évre növekszik, minden évben Görögországnál nagyobb területet veszítünk el a Föld erdőtakarójából. A papírgyártás ugyan „csak” a fakitermelés mintegy egy ötödéért felelős, de mivel a papírfelhasználás évről évre nő az erdők is egyre jobban veszélyeztetve vannak. Egyes becslések szerint 2050-re a cellulóz- és a papírgyártás a világ fafelhasználásának negyedéért lesz felelős. A természetes erdőkben lévő fák kivágása a zöldfelület csökkenése mellett számos komoly környezeti kárral jár. Az erdő, mint élőhely megszűnése, fajok számának csökkenését valamint az eredeti természetes tápláléklánc megbomlását is eredményezi. Emellett csökken a párologtatás, megváltozik a vízforgalom és szénkörforgás. A kevesebb fa következtében szintén jelentős a felszín fény/hővisszaverő képességének megváltozása, a sivatagosodás és a talajerózió felgyorsulása. Vízfelhasználás: a papíripar 1 tonna papírtermék előállításához bármely más iparágnál több vizet használ fel. A fehérítés és mosás során az irodai papír előállítása során kerül a legtöbb víz felhasználásra. A papírmalmokból hatalmas mennyiségű vegyi anyag kerül a természetes vizekbe (pl. festékek, vegyszerek, oldószerek). Ezek rossz hatással vannak a befogadó víz oxigén-tartalmára, elsötétíthetik a vizet, valamint mérgezik a vízben élő, illetve a víz közelében élő állatokat, növényeket. Az egyik legmérgezőbb vegyi anyag a klór, melyet a papír fehérítésére használnak.
Első és egyben legfontosabb, hogy az újrahasznosított alapanyagból történő papírgyártás folyamán nem kerül sor fakivágásra! A fa helyett az alapanyag a papírhulladék. A begyűjtött papírhulladékot alapanyaguk szerint (újság-, karton-, irodai papír) szelektálják, majd bálázzák. A bálákat a papírfeldolgozó üzembe szállítják, ahol a vizes pépesítő eljárás során az idegen anyagokat a pépből eltávolítják, majd a pépet papírrá dolgozzák fel. A hulladékpapírból készült pépből pl. higiéniai papírtermékek, füzetek, csomagolópapírok, papírtáskák stb. készíthetőek. Az „újrapapír” készítése során a víz és energiafogyasztás csökkenésével a környezetet kisebb terhelés éri. A jelen környezetvédelmi problémák között még nem szerepel az élen a víz kérdése, de hamarosan a tiszta ivóvíz is egyre nagyobb kincs lesz világszerte. Az energia előállításához felhasznált nyersanyag köztudottan véges, így valamennyi technológia, ami energia megtakarítást eredményez kiemelten fontos a fenntartható fejlődés szempontjából.
A papírhulladékot csak akkor tudják újra feldolgozni, ha az nem szennyezett. Ezért a gyűjtőedényekbe nem szabad bedobni a zsíros, olajos, ételmaradékkal, műanyaggal szennyezett papírokat. Viszont a feleslegessé vált újságokat, szórólapokat, irodai papírokat, egyéb reklámkiadványokat, füzeteket, hullám- ill. csomagolópapírokat, összenyomott kartondobozokat, régi telefonkönyveket, tiszta papírzacskókat, és a tojástartókat is elhelyezhetjük a gyűjtőedényekben. A papírról mindig el kell távolítani a fém és műanyag részeket (pl. gémkapocs, füzetspirál, műanyag fólia)!
Új kezdeményezésünk, hogy a 2016-os évtől irodánkban bevezetjük az környezetbarát-, újrahasznosított papírtermékek használatát! Illetve szelektív papírgyűjtő dobozt helyezünk el az irodában, amelybe a dolgozók újrahasznosítás céljából gyűjthetik a lapokat. Azokat a dokumentumokat, amelyeket nem lehet online tárolni, újrahasznosított papírra fogjuk nyomtatni. Az irodai kiegészítőkért felelős dolgozónak pedig figyelnie kell majd arra, hogy környezetbarát-, újrahasznosított jelzéssel ellátott irodai papírokat, borítékokat, füzeteket és jegyzettömböket szerezzen be az irodai dolgozók számára.
Néhány takarékos tipp
- Írjon, nyomtasson a papír mindkét oldalára!
- Az egy oldalra nyomtatott dokumentumok hátoldalát használhatja jegyzetelésre!
- Keressen környezetbarát papírt és használj ilyet az irodában, illetve otthonában is!
- Otthoni papírdobozokból (pl. termékcsomagolás) készíthet ajándék-, vagy tárolódobozt.
- Ne fogadjon el, ne vigyen haza felesleges szórólapokat!
- Nem kell mindent elektronikusan érkező dokumentumot kinyomtatni, sok mindent elég, ha csak a képernyőn olvassa el!
- Használja a gyűjtőszigeteket és oda dobja ki a feleslegessé vált papírhulladékot!
- Belegondolt már abba, hogy hány olyan papírmappa sorakozik a polcokon, melyekhez már évek óta egyetlen dolgozó sem nyúlt? Itt az ideje a selejtezésnek! Az irodai selejtezés során azonban nem mindegy, hogy a papírhulladékot szelektíven gyűjtjük-e vagy pedig a vegyes szemétbe tesszük. A selejtezés során szelektíven összegyűjtött papír hazai termékek alapanyaga lehet, míg a vegyes szemétbe dobott papír a hulladéklerakókat és hulladékégetőket terheli, mely káros hatással van környezetünkre.
Forrás: http://www.novapapir.hu/about/kornyezetvedelem/